Soveel het ondersoek na wapentransaksie gekosGripen-vegvliegtuig Foto: gripen.com DA-LP David Maynier het min. Michael Masutha in ŉ parlementêre vraag versoek om bekend te maak hoeveel die kommissie gekos het. Volgens Masutha het die kommissie se koste teen 31 Maart 2016 reeds meer as R137 miljoen beloop. Die presiese bedrag is R137 264 521. Die grootste gedeelte van die besteding tussen 2012 en 2016 was aan “getuienisleiers” vir die bedrag van R82,2 miljoen. Daar was altesaam vyf senior “getuienisleiers” en vyf “getuienisleiers”. Salarisse vir werknemers van die kommissie het meer as R30 miljoen beloop terwyl Jabulani Mahlangu, ŉ forensiese ouditeur, meer as R9 miljoen ontvang het. Zuma het die kommissie op 24 Oktober 2011 aangestel onder leiding van regter Willie Seriti ná bewerings van onbehoorlike invloed in die wapentransaksies. Die kommissie is aanvanklik twee jaar gebied en het R40 miljoen gekry om sy ondersoek te voltooi. Die ondersoek het egter langer as vier jaar geduur. Die kommissie het sy verslag op 30 Desember verlede jaar aan Zuma oorhandig waarna Zuma dit in April bekend gemaak het. Zuma het gesê die kommissie het bevind dat daar geen bewyse van korrupsie of bedrog was nie. Die regering het onder andere in 1999 tydens die multi-miljardrand-aanskaffingstransaksie 26 Gripen-vegvliegtuie en 24 Hawk-vegvliegtuie vir die lugmag, en fregatte en duikbote vir die vloot aangekoop. Lees alle vorige berigte oor die wapentransaksie op Maroela Media.